Tona Lila e s. Antoni

Tgi tranter nus n’ha betg gia clamà en agid s. Antoni sch’el aveva pers insatge! Mintgin sa dentant che s. Antoni na sa cuntenta betg be cun ina supplica u cun ina uraziun, mabain ch’el spetga ina offerta en raps. Senza raps na fa el nagut, dian ins magari – ma ins al prenda sveltamain en protecziun schend ch’el n’als dovra gia betg per sasez!
Bain damai – ina giada viveva a Savognin in mat vegl cun num Tona. Ins aveva però dà ad el in surnum – tuts al numnavan Tona Lila. Ina saira spetga Tona Lila che las nursas turnian da la pastgira. Ma el spetga adumbatten. La muntanera turna – sias nursas n’èn però betg tranter quella. Ellas ston esser idas a perder. Qua al vai per testa d’empermetter 2 francs a s. Antoni. Lez gida segiramain. Pauc suenter auda el stgellinas – el curra a la fanestra e po constatar ch’il scalinim è quel da sias 3 nursas. Damai n’eran quellas betg idas a perder. Immediat al vegn il patratg: quellas fissan turnadas era senza l’agid da s. Antoni; damai quels 2 francs possa spargnar. Ma cura ch’el arriva avant uigl per metter las nursas en il claus èn quellas svanidas ed el n’ha mai las chattadas pli. Tona Lila ha da qua davent savì che cun s. Antoni na saja betg da far spass ed ha adina mantegnì sias empermischuns. (Per la festa da s. Antoni, ils 13 da zercladur)